ddrg/super_eurlex huggingface dataset:
Odločba Komisije

z dne 28. julija 1999

o spremembi Odločbe Komisije 94/360/ES o zmanjšani pogostosti fizičnega nadzora pošiljk določenih proizvodov iz tretjih držav, ki ga je treba izvajati v skladu z Direktivo Sveta 90/675/EGS

(notificirano pod dokumentarno številko K(1999) 2517)

(Besedilo velja za EGP)

(1999/518/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 97/78/ES z dne 18. decembra 1997, o načelih, s katerimi se določa organizacija veterinarskih pregledov izdelkov pri vstopu v Skupnost iz tretjih držav [1] in zlasti člena 22(6) Direktive,

(1) ker so pristojne švicarske oblasti 16. julija 1999 obvestile službe Komisije, da je bil dietilstilbestrol (DES) odkrit ob dveh priložnostih v govejem mesu, uvoženem iz nekega obrata iz Združenih držav Amerike (ZDA);

(2) ker je uporaba DES zaradi njegovih toksičnih lastnosti prepovedana na podlagi člena 2(a) in člena 3(a) Direktive Sveta 96/22/ES o prepovedi uporabe v živinoreji nekaterih snovi s hormonskim ali tireostatičnim delovanjem ß-agonistov [2];

(3) ker je iz enakih razlogov uporaba DES prepovedana tudi v ZDA;

(4) ker službe Komisije niso prejele uradnega pojasnila oblasti v ZDA o tem problemu ali o ukrepih, izvedenih za obvladovanje teh razmer;

(5) ker morajo inšpekcijski ukrepi, ki se izvajajo na mejnih kontrolnih točkah Skupnosti, zajemati posebne preskuse za stilbene;

(6) ker so ukrepi, predvideni v tej odločbi, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

V Odločbi 94/360/ES [3] se druga alinea odstavka 1 člena 1(a) nadomesti z naslednjim besedilom:

"— dva uradna vzorca se odvzameta od vsake pošiljke in pregledata glede ostankov katerega koli od ksenobiotičnih hormonov melengestrol acetata, trenbolona, zeranola in stilbenov, z dietilstilbestrolom vred, in glede neobičajno visokih ravni ostankov naravnih hormonov ß-estradiol 17, progesteron in testosteron."

.

Člen 2

Ta odločba je naslovljena na države članice.

V Bruslju, 28. julija 1999

Za Komisijo

Franz Fischler

Član Komisije

[1] UL L 24, 30.1.1998, str. 9.

[2] UL L 125, 23.5.1996, str. 3.

[3] UL L 158, 25.6.1994, str. 41.

--------------------------------------------------
Sklep Sveta

z dne 21. decembra 1999

o začasni uporabi Sporazuma v obliki izmenjave pisem med Evropsko skupnostjo in Republiko Belorusijo o spremembi Sporazuma med Evropsko skupnostjo in Republiko Belorusijo o trgovini s tekstilnimi izdelki

(1999/869/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 v zvezi s členom 300(2), prvi stavek, Pogodbe,

ob upoštevanju predloga Komisije,

ob upoštevanju naslednjega:

(1) Komisija je v imenu Skupnosti s pogajanji uskladila sporazum v obliki izmenjave pisem za spremembo in razširitev obstoječega dvostranskega sporazuma in protokolov o trgovini s tekstilnimi izdelki z Republiko Belorusijo.

(2) Ta sporazum v obliki izmenjave pisem naj se, ob upoštevanju določb o povečanju kvot leta 1999, uporablja začasno čimprej, pred koncem leta 1999, po objavi tega sklepa v Uradnem listu, do dokončanja postopkov, potrebnih za sklenitev, ob upoštevanju vzajemne začasne uporabe s strani Republike Belorusije,

SPREJEL NASLEDNJO UREDBO:

Člen 1

Sporazum v obliki izmenjave pisem med Evropsko skupnostjo in Republiko Belorusijo o spremembi Sporazuma med Evropsko skupnostjo in Republiko Belorusijo o trgovini s tekstilnimi izdelki se začasno uporablja, do njegove uradne sklenitve in ob upoštevanju vzajemne začasne uporabe Sporazuma s strani Republike Belorusije [1].

Besedilo Sporazuma je priloženo k temu sklepu.

Člen 2

Ta uredba se objavi v Uradnem listu Evropskih skupnosti.

Veljati začne dan po objavi v Uradnem listu.

V Bruslju, 21. decembra 1999

Za Svet

Predsednik

T. Halonen

[1] Datum začetka veljavnosti začasne uporabe bo objavljen v Uradnem listu Evropskih skupnosti, serija C.

--------------------------------------------------
Sklep Komisije

z dne 16. novembra 1999

o pristopu Evropske skupnosti za atomsko energijo (Euratom) h Konvenciji o jedrski varnosti iz leta 1994

(notificiran pod dokumentarno številko K(1999) 3223)

(1999/819/Euratom)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,

ob upoštevanju Sklepa Sveta z 7. decembra 1998 o odobritvi pristopa Evropske skupnosti za atomsko energijo h Konvenciji o jedrski varnosti,

ker so vse države članice pogodbenice Konvencije o jedrski varnosti;

ker bi morala Evropska skupnost za atomsko energijo pristopiti h Konvenciji o jedrski varnosti,

SKLENILA:

Člen 1

V imenu Evropske skupnosti za atomsko energijo se potrdi pristop h Konvenciji o jedrski varnosti.

Besedilo Konvencije in izjava Evropske skupnosti za atomsko energijo se v skladu z določbami člena 30(4)(iii) Konvencije priložita temu sklepu.

Člen 2

Listine o pristopu se deponirajo pri generalnem direktorju Mednarodne agencije za atomsko energijo, depozitarju Konvencije, dan po sprejetju tega sklepa.

V Bruslju, 16. novembra 1999

Za Komisijo

Margot Wallström

Članica Komisije

--------------------------------------------------
Sklep Sveta

z dne 22. novembra 1999

o sodelovanju Skupnosti v Evropskem avdiovizualnem observatoriju

(1999/784/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, zlasti člena 157(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju Ekonomsko-socialnega odbora [3],

ob upoštevanju naslednjega:

(1) Resolucija (97)4, ki jo je sprejel Odbor ministrov Sveta Evrope dne 20. marca 1997, je potrdila nadaljevanje Evropskega avdiovizualnega observatorija, prvotno ustanovljenega z Resolucijo (92)70, ki jo je sprejel Odbor ministrov dne 15. decembra 1992.

(2) Vse države članice so članice Evropskega avdiovizualnega observatorija; zastopanost Skupnosti s strani Komisije v njenih odnosih z Evropskim avdiovizualnim observatorijem ne vpliva na neposredno zastopanost posameznih držav članic Evropske unije.

(3) Svet je 26. aprila 1999 sprejel Odločbo o vzpostavitvi infrastrukture statističnih informacij Skupnosti v zvezi z industrijo in trgi avdiovizualnega sektorja in z njim povezanih sektorjev [4].

(4) Zato je nujno potrebno zagotoviti komplementarnost med delom, prevzetim na podlagi navedene Odločbe Sveta, in delom Evropskega avdiovizualnega observatorija.

(5) Evropski avdiovizualni observatorij prispeva h krepitvi konkurenčnosti avdiovizualne industrije Skupnosti, predvsem z izboljšanjem prenosa informacij na industrijo, zlasti za mala in srednje velika podjetja ter spodbujanjem večje preglednosti trga –

SKLENIL:

Člen 1

Skupnost je članica Evropskega avdiovizualnega observatorija.

Člen 2

Komisija zastopa Skupnost v njenih odnosih z Evropskim avdiovizualnim observatorijem.

Člen 3

Proračunska sredstva, ki jih mora Skupnost prispevati operativnemu proračunu observatorija, odobri organ za izvajanje proračuna v skladu z veljavno finančno perspektivo.

Člen 4

Pred koncem tretjega leta po sprejetju tega sklepa ter po izteku veljavnosti tega sklepa, Komisija predstavi Evropskemu parlamentu, Svetu in Ekonomsko-socialnemu odboru poročilo o njegovem izvajanju.

Člen 5

Ta sklep se uporablja do zadnjega dne zadnjega meseca petega leta, ki sledi letu sprejetja.

V Bruslju, 22. novembra 1999

Za Svet

Predsednik

K. Hemilä

[1] UL C 110, 21.4.1999, str. 14.

[2] Mnenje z dne 28. oktobra 1999 (še ni objavljeno v Uradnem listu).

[3] Mnenje z dne 22. septembra 1999 (še ni objavljeno v Uradnem listu).

[4] UL L 117, 5.5.1999, str. 39.

--------------------------------------------------
Uradni list L 248 , 21/09/1999 str. 0034 - 0034



Sklep Sveta z dne 13. septembra 1999 o imenovanju namestnika generalnega sekretarja Sveta Evropske unije (1999/630/ES, ESPJ, Euratom) SVET EVROPSKE UNIJE JE ob upoštevanju Pogodbe o ustanovitvi Evropske skupnosti in zlasti člena 207(2) Pogodbe, ob upoštevanju Pogodbe o ustanovitvi Evropske skupnosti za premog in jeklo ter zlasti člena 30(2) Pogodbe, ob upoštevanju Pogodbe o ustanovitvi Evropske skupnosti za atomsko energijo ter zlasti člena 121(2) Pogodbe, ker je treba imenovati namestnika generalnega sekretarja Sveta Evropske unije, SKLENIL: Člen 1 G. Pierre De Boissieu se imenuje za namestnika generalnega sekretarja Sveta Evropske unije za dobo petih let z začetkom od 18. oktobra 1999. Člen 2 G. Pierra De Boissieuja o tem sklepu uradno obvesti predsednik Sveta. Sklep se objavi v Uradnem listu Evropskih skupnosti. V Bruslju, 13. septembra 1999 Za Svet Predsednik T. Halonen --------------------------------------------------
Odločba Komisije

z dne 1. julija 1999

o spremembi Odločbe 94/577/ES o pogojih zdravstvenega varstva živali in veterinarskem certificiranju za uvoz govejega semena iz tretjih držav

(notificirano pod dokumentarno številko K(1999) 1775)

(Besedilo velja za EGP)

(1999/495/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 88/407/EGS z dne 14. junija 1988 o določitvi zahtev za zdravstveno varstvo živali, ki se uporabljajo za promet znotraj Skupnosti in za uvoz globoko zamrznjenega semena domačega goveda [1], kakor je bila nazadnje spremenjena z Direktivo 93/60/EGS [2], in zlasti členov 10 in 11 Direktive,

(1) ker Odločba Komisije 94/577/ES [3] določa pogoje zdravstvenega varstva živali in veterinarska spričevala za uvoz govejega semena iz tretjih držav;

(2) ker člen 4(1) Direktive 88/407/EGS določa, da je trgovina s semenom bikov, ki so pozitivno reagirali na sero-nevtralizacijski test ali test Elisa za infekciozni bovini rinotraheitis in infekciozni pustularni vulvovaginitis ter niso bili cepljeni v skladu z navedeno direktivo, od 1. januarja 1999 prepovedana;

(3) ker člen 10(4) Direktive 88/407/EGS določa, da se določbe, ki se uporabljajo za trgovino v Skupnosti določene v členu 4 navedene direktive, smiselno uporabljajo pri uvozu;

(4) ker je treba spričevala, določena v delu 1 prilog A, B, C in D k Odločbi 94/577/ES, spremeniti, da se razjasnijo pogoji, ki veljajo za uvoz;

(5) ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

V delu 1 prilog A, B, C in D k Odločbi 94/577/ES, se točka 13(d)(ii) spremeni:

1. na koncu tretje alinee se črta "ali",

2. četrta alinea se črta.

Člen 2

Ta odločba je naslovljena na države članice.

V Bruslju, 1. julija 1999

Za Komisijo

Franz Fischler

Član Komisije

[1] UL L 194, 22.7.1988, str. 10.

[2] UL L 186, 28.7.1993, str. 28.

[3] UL L 221, 26.8.1994, str. 26.

--------------------------------------------------
Sklep Sveta

z dne 29. aprila 1999

o sklenitvi Sporazuma o spremembi Sporazuma o znanstvenem in tehnološkem sodelovanju med Evropsko skupnostjo in Avstralijo

(1999/510/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 130m Pogodbe, v zvezi s členom 228(2), prvim stavkom, in prvim pododstavkom člena 228(3) Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

(1) ker je Svet s Sklepom 27. junija 1994 [2] odobril sklenitev Sporazuma o znanstvenem in tehnološkem sodelovanju med Evropsko skupnostjo in Avstralijo;

(2) ker je Svet s Sklepom 24. septembra 1998 pooblastil Komisijo, da se pogaja o spremembi zgoraj omenjenega sporazuma zgolj na področjih sodelovanja, omenjenih v členu 4 tega sporazuma, v skladu s postopki določenimi v členu 11(2) tega sporazuma;

(3) Ker je Svet s Sklepom 29. marca 1999 odobril podpis spremenjenega Sporazuma;

(4) ker je treba spremenjeni Sporazum sprejeti,

SKLENIL:

Člen 1

Sporazum o spremembi Sporazuma o znanstvenem in tehnološkem sodelovanju med Evropsko skupnostjo in Avstralijo se odobri.

Besedilo spremenjenega Sporazuma je priloženo temu sklepu.

Člen 2

V skladu s členom 11 Sporazuma o znanstvenem in tehnološkem sodelovanju med Evropsko skupnostjo in Avstralijo predsednik Sveta uradno obvesti, da so s strani Skupnosti končani postopki za začetek veljavnosti priloženega spremenjenega Sporazuma.

V Luxembourgu, 29. aprila 1999

Za Svet

Predsednik

W. Müller

[1] Mnenje, podano 14. aprila 1999 (še neobjavljeno v Uradnem listu).

[2] UL L 188, 22.7.1994, str. 17.

--------------------------------------------------
Sklep Sveta

z dne 29. aprila 1999

o sklenitvi Sporazuma o spremembi Sporazuma o znanstvenem in tehnološkem sodelovanju med Evropsko skupnostjo in Kanado

(1999/408/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 130m v zvezi s prvim stavkom člena 228(2) in prvim pododstavkom členom 228(3) te pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

(1) ker je Svet s Sklepom 26. februarja 1996 [3] odobril sklenitev Sporazuma o znanstvenem in tehnološkem sodelovanju med Evropsko skupnostjo in Kanado;

(2) ker je Svet s Sklepom 22. junija 1998 pooblastil Komisijo za pogajanja o spremembi omenjenega sporazuma le, kar zadeva področja sodelovanja, omenjena v členu 4 Sporazuma, po postopku, predpisanem v členu 12(b) tega sporazuma;

(3) ker je Svet s Sklepom 13. decembra 1998 odobril podpis sporazuma o spremembi;

(4) ker je bil Sporazum o spremembi podpisan 17. decembra 1998;

(5) ker je treba Sporazum o spremembi potrditi,

SKLENIL:

Člen 1

S tem se potrdi Sporazum o spremembi Sporazuma o znanstvenem in tehnološkem sodelovanju med Evropsko skupnostjo in Kanado.

Besedilo Sporazuma o spremembi je priloženo temu sklepu.

Člen 2

Na podlagi člena 12 Sporazuma o znanstvenem in tehnološkem sodelovanju med Evropsko skupnostjo in Kanado predsednik Sveta uradno obvesti, da je Skupnost zaključila postopke, potrebne za začetek veljavnosti Sporazuma o spremembi.

V Luxembourgu, 29. aprila 1999

Za Svet

Predsednik

W. Müller

[1] UL C 400, 18.12.1995, str. 27.

[2] Mnenje z 13. aprila 1999 (še ni objavljeno v Uradnem listu).

[3] UL L 74, 22.3.1996, str. 25.

--------------------------------------------------
Sklep Sveta

z dne 22. julija 1997

o sklenitvi Sporazuma med Evropsko skupnostjo in Združenimi arabskimi emirati o trgovini s tekstilnimi izdelki

(1999/393/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 v povezavi s prvim stavkom člena 228(2) Pogodbe,

ob upoštevanju predloga Komisije,

ker je Komisija v imenu Skupnosti s pogajanji uskladila Sporazum o trgovini s tekstilnimi izdelki z Združenimi arabskimi emirati;

ker se na podlagi Sklepa 96/410/ES [1] Sporazum začasno uporablja od 1. januarja 1996 do njegove uradne sklenitve;

ker je treba Sporazum odobriti,

SKLENIL:

Člen 1

Sporazum med Evropsko skupnostjo in Združenimi arabskimi emirati o trgovini s tekstilnimi izdelki se odobri v imenu Skupnosti.

Besedilo Sporazuma je priloženo temu sklepu.

Člen 2

Predsednik Sveta je pooblaščen, da imenuje osebo, pooblaščeno za podpis Sporazuma v imenu Skupnosti.

V Bruslju, 22. julija 1997

Za Svet

Predsednik

J. Poos

[1] UL L 169, 8.7.1996, str. 39.

--------------------------------------------------
Sklep Komisije

z dne 11. decembra 1998

o Začasnem trgovinskem sporazumu med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Azerbajdžansko republiko na drugi strani sklenjenim v imenu Evropske skupnosti za premog in jeklo in Evropske skupnosti za atomsko energijo

(objavljeno pod dokumentarno številko K(1998) 4008)

(Besedilo se nanaša na EGP)

(1999/101/ESPJ, Euratom)

EVROPSKA KOMISIJA JE

ob upoštevanju Pogodbe o ustanovitvi Evropske skupnosti za premog in jeklo, zlasti prvega odstavka člena 95 Pogodbe,

ob upoštevanju Pogodbe o ustanovitvi Evropske skupnosti za atomsko energijo, zlasti drugega odstavka člena 101 Pogodbe,

ker je, dokler ne začne veljati Sporazum o partnerstvu in sodelovanju, podpisan v Luxembourgu 22. aprila 1996, treba sprejeti Začasni trgovinski sporazum, podpisan v Bruslju 8. oktobra 1997 med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Azerbajdžansko republiko na drugi strani;

ker je sprejetje Začasnega sporazuma nujno za doseganje ciljev Skupnosti iz členov 2 in 3 Pogodbe o ustanovitvi Evropske skupnosti za premog in jeklo in ker Pogodba ne ureja vseh primerov tega sklepa;

po posvetovanju s Posvetovalnim odborom in po odobritvi Sveta z dne 13. oktobra 1998,

SKLENILA:

Člen 1

Začasni trgovinski sporazum med Evropsko skupnostjo, Evropsko skupnostjo za premog in jeklo in Evropsko skupnostjo za atomsko energijo na eni strani ter Azerbajdžansko republiko na drugi strani, skupaj s Protokolom in izjavami, se potrdi v imenu Evropske skupnosti za premog in jeklo in Evropske skupnosti za atomsko energijo.

Besedila so priloga temu sklepu [1].

Člen 2

Predsednik Komisije v imenu Evropske skupnosti za premog in jeklo ter Evropske skupnosti za atomsko energijo opravi notifikacijo, predvideno v členu 32 Začasnega trgovinskega sporazuma.

V Bruslju, 11. decembra 1998

Za Komisijo

Hans Van Den Broek

Član Komisije

[1] UL L 285, 22.10.1998, str. 2, et seq.

--------------------------------------------------
Sklep Sveta

z dne 26. novembra 1998

o stališču, ki ga zavzame Evropska skupnost do pravil, ki jih sprejme Konferenca podpisnic Energetske listine in ki zadevajo vodenje spravnega postopka v tranzitnih sporih

(1999/37/ES)

SVET EVROPSKE SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju člena 3(2) Sklepa Sveta in Komisije 98/181/ES, ESPJ, Euratom [1],

ob upoštevanju pobude Komisije,

ker so dne 17. decembra 1994 Evropske skupnosti in njihove države članice podpisale Pogodbo o energetski listini;

ker so Evropske skupnosti in velika večina njihovih držav članic deponirale listine o odobritvi ali ratifikaciji Pogodbe o energetski listini dne 16. decembra 1997 pri depozitarju, vladi Portugalske republike;

ker bodo preostale države članice kmalu ratificirale Pogodbo o energetski listini;

ker je Pogodba o energetski listini pričela veljati dne 16. aprila 1998;

ker člen 7 Pogodbe o energetski listini določa, da mora vsaka pogodbenica sprejeti ustrezne ukrepe za olajšanje tranzita energetskih materialov in proizvodov skladno z načelom svobodnega tranzita, brez razlikovanja glede na poreklo, namembni kraj ali lastništvo takšnih energetskih materialov in proizvodov, brez diskriminacije pri določanju cen na osnovi takšnih razlik ter brez nalaganja kakršnih koli neupravičenih zamud, omejitev ali stroškov;

ker navedeni člen vsebuje tudi določbe, ki se uporabljajo za spore o kateri koli zadevi v zvezi s tranzitom;

ker člen 7 Pogodbe o energetski listini določa, da mora Konferenca podpisnic Listine sprejeti standardne določbe za vodenje spravnega postopka in za nadomestilo spravnim posredovalcem;

ker je bil osnutek pravil za vodenje spravnega postopka v tranzitnih sporih obravnavan na Konferenci podpisnic Listine, ki je potekala 23. in 24. aprila 1998; ker je Konferenca podpisnic Listine soglašala, da naj osnutek pravil služi kot vodilo, dokler pravila ne bodo uradno odobrena;

ker bo Konferenca podpisnic Listine, ki bo potekala 3. in 4. decembra 1998, uradno sprejela do tedaj dokončno izdelani osnutek pravil;

ker mora Skupnost odobriti ta osnutek pravil na Konferenci podpisnic Listine,

SKLENIL:

Edini člen

Pravila za vodenje spravnega postopka v tranzitnih sporih, ki so določena v Prilogi, se v imenu Skupnosti odobrijo na Konferenci podpisnic Listine [2].

V Bruslju, 26. novembra 1998

Za Svet

Predsednik

M. Bartenstein

[1] UL L 69, 9.3.1998, str. 1.

[2] Pravila so bila uradno sprejeta na Konferenci podpisnic Listine dne 3. decembra 1998.

--------------------------------------------------
Sklep Sveta

z dne 19. marca 1998

o razdelitvi stroškov za izdelavo predlog za tisk za enotno oblikovano dovoljenje za prebivanje

(98/243/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti člena K.8(2), drugi odstavek, druga alinea, Pogodbe,

ob upoštevanju Skupnega ukrepa z dne 16. decembra 1996, ki ga je sprejel Svet na podlagi člena K.3 Pogodbe o Evropski uniji, o enotno oblikovanih dovoljenjih za prebivanje [1] in zlasti člena 2(1) Skupnega ukrepa,

ker je Svet sprejel tehnično specifikacijo iz člena 2(1) tega skupnega ukrepa, posledica tega pa je, da je treba izdelati predloge za tisk za enotno oblikovana dovoljenja za prebivanje;

ker je Kraljevina Nizozemska izrazila pripravljenost, da bo izdelala predloge za tisk za ostale države članice;

ker je med ostale države članice treba razdeliti stroške izdelave predlog za tisk, ki jih bo imela Kraljevina Nizozemska,

SKLENIL:

Člen 1

Kraljevina Nizozemska je pooblaščena, da v imenu držav članic izdela predloge za tisk za enotno oblikovana dovoljenja za prebivanje.

Člen 2

Skupni stroški izdelave predlog za tisk za enotno oblikovana dovoljenja za prebivanje znašajo 124667 ECU in jih krijejo države članice s svojimi prispevki. Finančni prispevek posamezne države članice se izračuna na podlagi deleža njenega bruto nacionalnega proizvoda v skupni vsoti bruto nacionalnega proizvoda držav članic, ki služi kot osnova za financiranje splošnega proračuna Evropskih skupnosti za leto 1997 [2]. V smislu tega člena se "bruto nacionalni proizvod" določa po Direktivi Sveta 89/130/EGS, Euratom z dne 13. februarja 1989 o usklajevanju načinov za obračunavanje bruto nacionalnega proizvoda po tržnih cenah [3].

Člen 3

Ta sklep začne veljati na dan objave v Uradnem listu.

V Bruslju, 19. marca 1998

Za Svet

Predsednik

J. Straw

[1] UL L 7, 10.1.1997, str. 1.

[2] UL L 44, 14.2.1997, str. 127.

[3] UL L 49, 21.2.1989, str. 26.

--------------------------------------------------
Odločba Komisije

z dne 29. julija 1998

o spremembi Odločbe Sveta 96/411/ES o izboljševanju kmetijske statistike Skupnosti

(notificirano pod dokumentarno številko K(1998) 2135)

(Besedilo velja za EGP)

(98/514/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 96/411/ES z dne 25. junija 1996 o izboljšanju kmetijske statistike Skupnosti [1], kakor je bila spremenjena z Odločbo 98/3/ES [2], in zlasti člena 8 Odločbe,

ker je ohranjanje kakovosti podeželskega okolja eden od ciljev politike razvoja podeželja;

ker je treba dati na voljo ustrezne instrumente za zagotovitev zanesljivih statističnih informacij na tem področju;

ker je treba v ta namen spremeniti Odločbo 96/411/ES, tako da se nadomesti Priloga II k navedeni odločbi;

ker so ukrepi iz te odločbe v skladu z mnenjem Stalnega odbora za statistiko kmetijstva,

SPREJELA NASLEDNJO ODLOČBO:

Člen 1

Priloga II k Odločbi 96/411/ES se nadomesti s Prilogo k tej odločbi.

Člen 2

Ta odločba je naslovljena na države članice.

V Bruslju, 29. julija 1998

Za Komisijo

Yves-Thibault De Silguy

Član Komisije

[1] UL L 162, 1.7.1996, str. 14.

[2] UL L 1, 3.1.1998, str. 9.

--------------------------------------------------

PRILOGA

PRILOGA II

PODROČJA, NA KATERIH SE POJAVLJAJO NOVE ALI POVEČANE POTREBE

Teme

1. Raziskovanje strukture kmetijskih gospodarstev: prilagajanje seznama značilnosti, da se lahko upoštevajo nove potrebe.

2. Hitra ocena setev in predvidenih saditev za glavne poljščine na začetku zime.

3. Izboljševanje in hitro zagotavljanje statistike proizvodnje v nekaterih sektorjih (sadje in zelenjava, vino, jajca in perutnina, cvetje).

4. Izboljšana statistika o potrošnji ter o ravni zalog in spremembah za glavne proizvode, da se ustvari pravilno ravnotežje med povpraševanjem in ponudbo na evropski ravni.

5. Krma za živino: odpravljanje nekaterih zamud v krmni bilanci.

6. Razvoj bolje usklajene gozdarske statistike Skupnosti.

7. Statistika kmetijskih cen: nov izbor serije absolutnih kmetijskih cen ob upoštevanju tehničnega napredka in gospodarskih sprememb.

8. Statistični podatki o razvoju podeželja in vplivih okolja na kmetijstvo.

Metodologija

9. Izboljšane in nove metode, ki državam članicam omogočajo učinkovitejše zadovoljevanje obstoječih in novih potreb po informacijah, npr. manjše raziskovanje, administrativni podatki, panelno raziskovanje, daljinsko zaznavanje.

--------------------------------------------------